ທ່ານນາງ ແສງເດືອນ ພ້ອມຄະນະ ເດີນທາງເຖິງນະຄອນຫລວງມະນີລາ ເຂົ້າຮ່ວມງານມະຫະກຳກິລາຊີເກມຄັ້ງທີ 3028th November 2019
ທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີກະຊວງສຶກສາທິການ ແລະ ກິລາ ທັງເປັນປະທານຄະນະກຳມະການໂອແລມປິກແຫ່ງຊາດລາວ, ທ່ານ ສົມພູ ພົງສາ ຜູ້ຊ່ວຍລັດຖະມົນຕີ ທັງເປັນຮອງປະທານ ແລະ ເລຂາທິການ ຄະນະກຳມະການໂອແລມປິກແຫ່ງຊາດລາວ, ທ່ານແສງພອນ ພົນອາມາດ ຫົວໜ້າກົມກິລາລະດັບສູງ ເປັນຫົວໜ້າຄະນະນຳທັບນັກກິລາທີມຊາດລາວ ພ້ອມດ້ວຍຄະນະ ໄດ້ເດີນທາງເຖິງ ນະຄອນຫລວງມະນີລາ ປະເທດຟີລິບປິນ ເປັນທີ່ຮຽບຮ້ອຍ
ເພື່ອເຂົ້າຮ່ວມງານມະຫະກຳກິລາຊີເກມຄັ້ງທີ 30 ທີ່ ປະເທດຟີລິບປິນ ຮັບກຽດເປັນເຈົ້າພາບ ລະຫວ່າງວັນທີ 30 ພະຈິກ ຫາ 11 ທັນວາ 2019.
ໃນງານມະຫາກຳກິລາຊີເກມ ປີນີ້ ສປປ ລາວ ສົ່ງຄະນະນຳ, ກຳມະການຕັດສິນ, ຄູຝຶກ ແລະ ທັບນັກກິລາ ຈາກ 24 ປະເພດກິລາ 300 ກວ່າຄົນ, ໃນນັ້ນ ສະເພາະໝວດກິລາທີ່ເຄີຍມີມູນເຊື້ອໄດ້ຫຼຽນຄຳ ມາແລ້ວ ແມ່ນນຳໃຊ້ງົບປະມານຂອງລັດຖະບານ ຈຳນວນ 18 ປະເພດກິລາ ຈາກທັງໝົດ 230 ຄົນ
ປະກອບມີ ເປຕັງ, ບິນລຽດ-ສະນຸກເກີ, ວູຊູ, ກະຕໍ້, ປັນຈັກສີລັດ, ລົດຖີບ, ຍິງທະນູ, ຢູໂດ, ມວຍສາກົນ, ມວຍລາວ, ມວຍປ້ຳ, ລອຍນ້ຳ, ແລ່ນ-ລານ, ເທຄວັນໂດ, ກາຣາເຕໂດ້, ຍົກນ້ຳໜັກ, ຄິກບ໋ອກຊີງ ແລະ ພິເສດແມ່ນກິລາຜ່ານສິ່ງກີດຂວາງ ເປັນກິລາຮູບແບບການທະຫານ
ເຊິ່ງເຈົ້າພາບຮຽກຮ້ອງຂໍຄວາມຮ່ວມມືໃຫ້ເຂົ້າຮ່ວມໂດຍທາງເຈົ້າພາບຮັບຜິດຊອບຄ່າເດີນທາງໄປກັບ ແລະ ທີ່ພັກອາຫານ ສ່ວນໝວດບັນດາສະຫະພັນກິລາແຫ່ງຊາດ ຮັບຜິດຊອບກຸ້ມຕົນເອງທາງດ້ານງົບປະມານ ມີ 6 ປະເພດກິລາ ຈາກທັງໝົດຈຳນວນ 140 ຄົນ ມີຄື ກ໋ອບ, ຣັກບີ້, ອີສະປອດ, ບານເຕະຊາຍ, ເທັນນິດ ແລະ ຊ໋ອບເທັນນິດ.
ສປປລາວ ຕັ້ງຄວາມຫວັງໄວ້ 2 ຫລຽນຄຳ.